पुरूष बलात्कार को ही क्यों हथियार बनाते हैं, हमले तो और भी बहुत तरह के होते हैं और हो सकते हैं? दरअसल इसके पीछे स्त्री की यौन शुचिता की सोच कहीं न कहीं जिम्मेदार है। समाज में उस स्त्री की इज्जत ही कुछ अधिक हैं जिसकी यौन शुचिता बरकरार हैं, चूंकि बलात्कार के बाद स्त्री की यौन शुचिता समाज के हिसाब से खो जाती है। इसलिये वह उसके अपमान की भी हकदार बन जाती है। इस तरह से बलात्कार उन पुरूषों की बीमार मानसिकता को दो तरह से पुष्ट करता है। एक उनकी यौनेच्छा को शांत करके, दूसरा स्त्री को सामाजिक रूप से अपमानित करके। बलात्कार केवल स्त्री के शरीर पर ही अपना असर नहीं डालता, वह स्त्री के दिमाग पर भी असर डालता है। स्त्री को लगता है कि अब उसके लिए समाज में कोई जगह नहीं बची है उसे समाज गलत निगाहों से देखेगा। घर-परिवार के लोग भी यह नहीं मानते कि उसकी गलती नहीं रही होगी। ऐसे में सबसे जरूरी है कि कानून के साथ समाज भी स्त्री के साथ खड़ा हो। अभी यह देखा जाता है कि बलात्कार की शिकार स्त्री को अलग-थलग रहकर जीवन गुजारना पड़ता है। दूसरी ओर जहाँ भी वह अपनी बात रखने जाती है, लोग उसको सॉफ्ट टारगेट समझने की कोशिश करते हैं जिस संवेदनशीलता की उम्मीद, समाज से होनी चाहिये, स्त्री के साथ वह नहीं होती है। बलात्कार की शिकार स्त्री के लिये किये जाने वाले प्रयास सकारात्मक से ज्यादा नकारात्मक होते हैं। उसके प्रति ऐसी सहानुभूति दिखाई जाती है जिससे उसका जीवन नष्ट होने की बात की जाती है। ऐसा बोला जाता है कि जैसे जिसके साथ बलात्कार हुआ है, उसके लिये आगे का जीवन दूभर हो गया है। उसके प्रति समाज का नजरिया बदल जाता है, लोगों के बीच उसके लिये चर्चा इस बात की होती है कि इस स्त्री का तो जीवन ही बर्बाद हो गया। अब यह क्या करेगी? कौन इसे स्वीकार करेगा? यहाँ तक की मीडिया-संसद और विधायिकाओं में भी कुछ ऐसी ही चर्चा होती है तथा कई महत्वपूर्ण लोगों का ब्यान भी आता है कि जिस लड़की के साथ बलात्कार हुआ, उसकी जिन्दगी बर्बाद हो गई, मानों उसकी मानसिक मौत हो गई है। ऐसे में उन स्त्रियों की स्थिति, जिनके साथ बलात्कार हुआ है जो पहले से डरी हुई है, बहुत बुरी हो जाती है, वे खुद भी इस बात को स्वीकार करने लगती है, कि उसके साथ जो हुआ उसके बाद उसका जीवन नारकीय हो गया है। हमें सबसे पहले इस तरह की नकारात्मक चर्चाओं पर विराम लगाने की आवश्यकता है। बलात्कारी तो हमला करके छोड़ देता है, लेकिन उसके बाद लड़की या स्त्री का जीवन मुश्किल तो समाज ही करता है। इज्जत लुट गई, अस्मत तार-तार हो गई, ये तो समाज के लोग चिल्लाते हैं। आज कोई भी नहीं कहता या सोचता है कि इज्जत तो बलात्कारी की भी लुटी है। ऐसा क्यों? बलात्कारी तो शरीर और मन को जख्मी करती है, पर समाज तो जीने की इच्छा को ही खत्म कर देता है। ये कैसा समाज है, जो बलात्कारी के मन में इनता सा भी अपराध बोध नहीं भरता कि वह आत्महत्या करले बल्कि स्त्री को ही आत्महत्या के लिये मजबूर करता है। बलात्कार के खिलाफ आवाज उठाने वाली स्त्री को चरित्रहीन या और अधिक सेक्स हिंसा के योग्य मान लिया जाता है। कोई स्त्री जब अपने काम के सिलसिले में बलात्कार पर शोध करती है। उस पर रिपोर्ट लिखती और अपने पुरूष सहयोगी को उसे सुनाती है, तो उस व्यक्ति में सेक्स सम्बन्धी भावनाएं जगाने का खतरा उठा रही होती है। बलात्कार के खिलाफ आवाज उठाने वाली या शोध करने वाली स्त्री के खुद सेक्स सम्बन्धी उत्पीड़न या बलात्कार तक का शिकार हो जाने की कहानियां अनजानी नहीं है। ऐसी स्त्री के खिलाफ अभद्रता पूर्ण तरीके से काम करने के आरोप उछलते हैं, उन्हें चरित्रहीन या उनके काम को भड़काऊ मान लिया जाता है।